SK Úradný vestník Európskej únie C 258/12

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 258/08)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ARROZ CAROLINO DAS LEZÍRIAS RIBATEJANAS“

ES č.: PT/PGI/005/0552/07.08.2006

( X ) CHZO ( ) CHOP

1. Názov

„Arroz Carolino das Lezírias Ribatejanas“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku podľa názvu uvedeného v bode 1

Vymlátené zrno rastliny Oryza sativa L., poddruh Japonská, vypestovanej z odrody Aríete druhej generácie, správne sušené, lúpané, bielené a hladené.

Fyzikálne vlastnosti [Priemerné hodnoty (± 0,3)]

Vlhkosť (%) 13 Dĺžka (mm) 6,4 Šírka (mm) 2,5 Pomer dĺžka/šírka 2,5 Popol celkom (%) 0,45 Farba v šupe žltohnedá Farba po bielení sklovitá

Chemické vlastnosti [Priemerné hodnoty (± 5 %)]

Tuky (%) 0,9 – 1,3 Bielkoviny (%) 5,2 – 6,8 Uhľohydráty (%) 77.1 – 82,3 Energetická hodnota (kcal/100 g) 346,5 – 350,1

Aróma a chuť – Keď sa konzumuje „čistá“ (uvarená iba vo vode), vonia ako čerstvo skladovaná ryža, chuť má zamatovú, mäkkú a jemnú. Keď sa zmieša s ďalšími prísadami, chuť získa jemný tón pridaných ochucovadiel, má krémovú a jemnú štruktúru dlho doznievajúcu v ústach.

Sklovitosť – sklovitý a krištáľový vzhľad.

Vlastnosti pri varení (Priemerné hodnoty)

Čas varenia 9 – 10,5 min Absorpcia vody 219 – 235 %

3.3. Suroviny (iba pre spracované výrobky)

Prípustná je len ryža uvedenej odrody a pochádzajúca z vymedzenej zemepisnej oblasti, keďže iba v takýchto podmienkach majú zrnká ryže veľmi nízky pomer amylózy/amylopektínu (33,5 %/66,5 %), vďaka čomu má táto ryža veľmi dobrú schopnosť absorbovať vodu pri varení a prijímať chute, a minimálny výnos 70 %, ktorý je možný iba vo fyziografických podmienkach oblasti Lezírias Ribatejanas (vďaka pôdnym vlastnostiam, kvalite závlahovej vody, počtu hodín so slnečným svetlom, malým tepelným amplitúdam atď.)

3.4. Krmivo pre zvieratá (iba pre výrobky živočíšneho pôvodu)

–

3.5. Osobitné fázy výroby, ktoré musia prebiehať v uvedenej zemepisnej oblasti

Celý výrobný cyklus musí prebiehať vo vymedzenej zemepisnej oblasti, vrátane získavania zrniek druhej generácie, aby sa zaručila ich úplná adaptácia na špecifické fyziografické podmienky tejto oblasti. Samozrejme, keďže existujú podmienky na pestovanie, celý biologický cyklus až po zber prebieha v mieste výsevu. Zber sa riadi samostatnými pravidlami, ktoré sa týkajú načasovania, fenologického štádia a vlhkosti zrna, ale aj strojov použitých či už na zber, alebo na prepravu, uskladnenie, sušenie, lúpanie, bielenie a hladenie, aby sa zaručila hygiena a bezpečnosť výrobku, aby sa zamedzilo vniknutiu biologických, chemických a mikrobiologických kontaminantov pri siatí alebo do strojov, aby nedošlo k zmiešaniu s ryžou iného pôvodu, aby sa zaručila úplná sledovateľnosť ryže carolino k miestu pôvodu a v mnohých prípadoch až k poľnohospodárovi.

Spracovanie a balenie prebieha v rovnakej zemepisnej oblasti ako výroba z vyššie uvedených dôvodov a aj preto, že sa tak skráti na minimum čas prepravy ryže do sušiarní, čím sa predíde poklesu jej kvality.

3.6. Osobitné pravidlá týkajúce sa krájania, strúhania, balenia atď.

Z rovnakých bezpečnostných a hygienických dôvodov, aby nedošlo ku kontaminácii, k zmiešaniu s ryžou iných odrôd a poklesu kvality, aby sa zaručila sledovateľnosť a umožnila kontrola celého výrobného reťazca, musí sa výrobok baliť v oblasti pôvodu, a to výlučne do materiálov osobitne schválených na tento účel.

3.7. Osobitné pravidlá týkajúce sa označovania

Povinne sa musia uvádzať tieto označenia: Arroz Carolino das Lezírias Ribatejanas – Indicação Geográfica Protegida; certifikačná značka; logo CHZO Spoločenstva; logo Arroz Carolino das Lezírias Ribatejanas.

Povinne sa musí uvádzať aj meno alebo obchodný názov výrobcu, i keď sa na predaji výrobku podieľajú aj iné subjekty. Obchodný názov „Arroz Carolino das Lezírias Ribatejanas – IGP“ možno rozšíriť o ďalšie označenia (značky distribútorov a iné), ak to vopred schváli združenie výrobcov.

4. Stručné vymedzenie zemepisnej oblasti

Obce Azambuja, Alcoentre, Aveiras de Baixo, Aveiras de Cima, Macussa, Manique do Intendente, Vale do Paraíso, Vila Nova da Rainha a Vila Nova de São Pedro v okrese Azambuja; Barrosa, Benavente, Samora Correia a Santo Estevão v okrese Benavente; Foros de Salvaterra, Glória do Ribatejo, Granho, Marinhais, Muge a Salvaterra de Magos v okrese Salvaterra de Magos; Alhandra, Alverca do Ribatejo, Cachoeiras, Castanheira do Ribatejo, Calhandriz, Forte da Casa, Póvoa de Santa Iria, São João dos Montes, Sobralinho, Vialonga, Vila Franca de Xira v okrese Vila Franca de Xira; Azervadinha, Coruche, Couço, Erra, Foros da Branca, Lamarosa, São Torcato a Santana do Mato v okrese Coruche.

5. Spojenie so zemepisnou oblasťou

5.1. Špecifickosť zemepisnej oblasti

Špecifickosť vymedzenej zemepisnej oblasti spočíva predovšetkým v zložení pôdy (jedinečná pedogenéza), kvalite vody, počte hodín slnečného svetla a malých teplotných výkyvoch, za čo vďačí svojej polohe v ústi rieky Tejo. Táto oblasť je v podstate rovinatá, s planinami a nivami a nachádza sa v malej nadmorskej výške (menej ako 100 m). Pôdu tvorí hnedý aluviálny a koluviálny lutit ílového a vápenato-ílového zloženia, úrodné čiastočky prinesené záplavami a vysokým prílivom, ktoré sa následne usadzovali na pieskových vrstvách. Tieto podmienky, v ktorých je pH väčšinou 5,5 až 6,5, ale môže kolísať až od 4,5 do 8,7 a voda je poloslaná, keďže oblasť je ešte vystavená vplyvu prílivu a odlivu, neumožňujú takmer v celej oblasti pestovať iné kultúry okrem ryže. Pestovanie ryže v uvedenej oblasti má udržateľný charakter, keďže umožňuje zachovanie ekosystému a fauny a flóry súvisiacej s pestovanou kultúrou; okrem toho pomáha predchádzať poľnohospodárskym problémom, ako je napríklad zasoľovanie pôdy. Navyše sa v oblasti rozvíja veľmi silná a špecifická technológia, vyplývajúca z viac ako dvestoročnej skúsenosti s pestovaním ryže.

5.2. Špecifickosť výrobku

Ryža Carolino das Lezírias Ribatejanas má nízky pomer amylózy/amylopektínu, vysokú schopnosť absorpcie vody a aromatických molekúl dochucovadiel a veľmi vysoký výnos v podmienkach veľkovýroby.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo určitou kvalitou, povesťou alebo inou vlastnosťou výrobku (pre CHZO)

Pôdne a klimatické podmienky, ktoré charakterizujú túto oblasť ústia rieky Tejo (mierne teplé podnebie stredozemného typu), so suchým letom, v ktorom má najsuchší mesiac menej ako 1/3 zrážok oproti najvlhkejšiemu mesiacu, pričom značný vplyv má aj Atlantický oceán. Ročné hodnoty zrážok nižšie ako 30 mm, s 2 800 až 2 900 hodinami priameho slnka so slnečným žiarením 145 až 150 kcal/cm2, s celkovými zrážkami okolo 714,8 mm a len 12 dňami mrazu neprajú vzniku hubovitých ochorení a ryža je preto tvrdšia, menej lámavá a má vyššiu špecifickú hmotnosť ako ryža dopestovaná v iných oblastiach. Vďaka uvedeným skutočnostiam sa táto ryža teší dobrému menu a je hodnotená vyššie ako ryža dopestovaná v iných oblastiach. Prirodzená dehydratácia, ktorá prebieha v posledných fázach dozrievania v oblasti Lezírias Ribatejanas pri vysokých teplotách a nízkej vlhkosti septembrového počasia, pretrvávajúcich do prvej polovice októbra, umožňuje na rozdiel od iných oblastí výroby jednorazový zber a prirodzené sušenie vonku, vďaka čomu je výrobok z tejto oblasti stálejší a má vyrovnanejšiu kvalitu. Zrnká ryže Arroz Carolino das Lezírias Ribetajenas takto získavajú svoj jedinečný sklovitý a krištáľový vzhľad. Vďaka týmto prírodným podmienkam má čistá uvarená ryža zamatovú, mäkkú a jemnú chuť. Táto ryža má ešte jednu výnimočnú vlastnosť, keďže má nízky pomer amylózy/amylopektínu (33,5 %/66,5 %), vďaka čomu má vysokú schopnosť absorpcie vody pri varení a prijímania chutí z prísad pridaných pri príprave jedla a získava krémovú štruktúru dlho doznievajúcu v ústach.

Odkaz na uverejnenie špecifikácie

(Článok 5 ods. 7 nariadenia (ES) č. 510/2006)

www.idrha.min-agricultura.pt

(1) Ú. v. EÚ L 93, 31.3.2006, s. 12.